Решение на представителите на правителствата на държавите-членки, заседаващи в рамките на Съвета

от 17 юли 2006 година

относно временното прилагане на Вътрешното споразумение между представителите на правителствата на държавите-членки, заседаващи в рамките на Съвета, за финансиране на помощта от Общността съгласно многогодишната финансова рамка за периода 2008—2013 г. съгласно Споразумението за партньорство АКТБ - ЕО и за отпускане на финансовата помощ за отвъдморските страни и територии, към които се прилага част четвърта от Договора за създаване на ЕО

(2006/610/EО)

ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ НА ЕВРОПЕЙСКАТА ОБЩНОСТ, ЗАСЕДАВАЩИ В РАМКИТЕ НА СЪВЕТА,

като взеха предвид Договора за създаването на Европейската общност,

като взеха предвид Споразумението за партньорство между групите държави от Африка, Карибския и Тихоокеанския басейн, от една страна, и Европейската общност и нейните държави-членки, от друга, подписано в Котону на 23 юни 2000 г. (наричано по-нататък "Споразумението за партньорство АКТБ — ЕО") [1] и изменено със Споразумението, подписано в Люксембург на 25 юни 2005 г. (наричано по-нататък "Споразумението за изменение на Споразумението за партньорство АКТБ — ЕО") [2],

като взеха предвид Решение 2001/822/ЕО на Съвета [3] за асоциирането на отвъдморските страни и територии (наричани по-нататък "ОСТ") към Европейската общност,

като взеха предвид проекта, внесен от Комисията,

като имат предвид, че:

(1) Споразумението за изменение на Споразумението за партньорство АКТБ — ЕО няма да влезе в сила до изпълнението на конституционните изисквания на всяка държава-членка съгласно член 93 от Споразумението за партньорство АКТБ — ЕО.

(2) Съветът на министрите АКТБ — ЕО прие по силата на Решение 5/2005 [4] преходни мерки, приложими от датата на подписване до датата на влизане в сила на Споразумението за изменение на Споразумението за партньорство АКТБ — ЕО.

(3) Съгласно член 2 от Решение 5/2005 държавите-членки и Общността се приканват да предприемат подходящи стъпки за изпълнение на преходните мерки.

(4) На 2 юни 2006 г. Съветът на министрите АКТБ — ЕО прие многогодишната финансова рамка за 2008—2013 г., включена в приложение Iб към Споразумението за партньорство АКТБ — ЕО.

(5) Държавите-членки, заседаващи в рамките на Съвета, постигнаха консенсус относно вътрешно споразумение за финансирането на помощта от Общността за държавите от АКТБ и ОСТ съгласно многогодишната финансова рамка за периода 2008—2013 г. Това споразумението не може да влезе в сила преди приемането му от всяка държава-членка в съответствие с нейните конституционни изисквания.

(6) Някои разпоредби на Вътрешното споразумение следва да бъдат прилагани временно преди влизането му в сила,

РЕШИХА:

Член 1

От датата на приемане на настоящото решение временно се прилагат следните разпоредби на Вътрешното споразумение във връзка с Десетия европейски фонд за развитие (наричан по-нататък "ЕФР"):

1. член 1, параграф 7 във връзка с член 8 и член 9, доколкото Съветът приема окончателния план за вноските, които ще се направят от Румъния и България, както и окончателните тегла на гласовете им и новите правила за квалифицираното мнозинство и блокиращото малцинство след присъединяването им към ЕС и в съответствие с Вътрешното споразумение;

2. член 10 с оглед на приемането на Регламента за изпълнението и Финансовия регламент, както и за целите на създаването на Комитет на ЕФР и Комитет за инвестиционните заеми във връзка с членове 8 и 9.

Член 2

Настоящото решение влиза в сила в деня на публикуването му в Официален вестник на Европейския съюз.

То остава в сила до влизането в сила на Вътрешното споразумение при условията, посочени в евентуални последващи решения на представителите на правителствата на държавите-членки относно удължаването на неговия срок.

Съставено в Брюксел на 17 юли 2006 година.

От името на правителствата на държавите-членки

Председател

E. Tuomioja

[1] ОВ L 317, 15.12.2000 г., стр. 3.

[2] ОВ L 209, 11.8.2005 г., стр. 27.

[3] ОВ L 314, 30.11.2001 г., стр. 1.

[4] ОВ L 287, 28.10.2005 г., стр. 1.

--------------------------------------------------